

**POROČILO O SAMOEVALVACIJI**

**za šolsko leto 2023/2024**

1. **PREDSTAVITEV ŠOLE:**

Gimnazija in zdravstvena šola (v nadaljevanju GZŠ) je vzgojno izobraževalni zavod - ena izmed sedmih organizacijskih enot Šolskega centra Nova Gorica. GZŠ zajema program zdravstvene nege in bolničar negovalec ter program strokovne-tehniške gimnazije. Sedež oz. glavna stavba GZŠ se nahaja na Erjavčevi 8 v Novi Gorici in sicer v neposredni bližini sedeža ŠC NG.

V šolskem letu 2023/24 je učiteljski zbor štel GZŠ 28 učiteljev, nekateri od teh dopolnjujejo svojo učno obvezo tudi na drugih enotah šolskega centra. Šola izobražuje 342 dijakov, ki so razporejeni v 16 oddelkov. Poleg rednega izobraževanja pa šola ponuja tudi izobraževanje odraslih, v katerem se izvajata dva programa:

* Bolničar-negovalec (Srednje poklicno izobraževanje)
* Zdravstvena nega (Srednje strokovno izobraževanje)

GZŠ v ospredje postavlja odnose – tako med nami zaposlenimi, kot tudi v zaključenem krogu profesor – dijak – starši. V tej smeri je zapisana tudi vizija šole. Redne pedagoške konference so namenjene razpravam z različnimi pedagoškimi tematikami, delavnicami s primeri dobrih praks ter izobraževanjem učiteljev v smeri podpore aktualni problematiki.

Ker je šola relativno majhna, se lahko posvečamo vsakemu dijaku posebej in posledično so tudi odnosi med profesorji in dijaki veliko bolj osebni, kot je na šolah z večjim številom dijakov. Poleg poučevanja v razredu, učitelji posvečamo veliko časa tudi pogovorom z dijaki. Vzgajamo jih predvsem v duhu srčnosti, odgovornosti, empatičnih odnosov ter strpnosti do različnosti v vseh pogledih.

1. **NAČRTOVANJE, IZVEDBA IN SPREMLJANJE DOSEGANJA ZASTAVLJENIH CILJEV IZBOLJŠAV**
	1. **PREDSTAVITEV PODROČJA KAKOVOSTI IN PREDNOSTNIH CILJEV**

• **Kako in zakaj ste področje izbrali kot prednostno?**

Kakovost ves čas spremljamo na dveh področjih in sicer:

* učni dosežki dijakov in
* profesionalno učenje in delovanje učiteljev.

Obe področji se nenehoma prepletata in napredek na enem se vedno odraža tudi na drugem. Obe področji sledijo ciljem in viziji šole in eno brez drugega ne gre.

**• Katere cilje ste si na izbranem področju zastavili?**

V minulem šolskem letu smo si zastavili cilje na obeh področjih.

Pri dijakih: izboljšati udeležbo pri interesnih dejavnostih (ID) in obveznih izbirnih vsebinah (OIV).

Pri učiteljih: ozavestiti proces načrtovanja, spremljanja in samoevalvacije.

**• Kaj ste želeli doseči, izboljšati oz. spremeniti?**

Pri dijakih smo želeli doseči premik v doživljanju pomena ID in OIV (povečati odgovornost do vseh oblik pouka) in izboljšati % udeležbe na teh dejavnostih.

Pri učiteljih smo želeli doseči, da spoznajo prednosti načrtovanja in spremljanja ciljev pri svojem delu, ter izboljšati odnos do samoevalvacije.

* 1. **NAČRT, IZVEDBA IN SPREMLJANJE CILJEV**

O zastavljenih ciljih smo se pogovarjali na pedagoških srečanjih. Učitelji so v razpravi aktivno sodelovali s predlogi ter izrazili svoje mnenje, ideje ter pomisleke. Skupaj smo oblikovali načrt.

Za učitelje: tim za kakovost je pripravil srečanja in različne delavnice za učiteljski zbor, kjer so bili učitelji podrobneje seznanjeni s pripravo akcijskega načrta, kako si postavljamo cilje, kako načrtujemo dejavnosti za doseganje ciljev ter kako spremljamo celoten proces.

V podporo timu za kakovost ter celotnemu učiteljskemu zboru, je ravnateljica v šolskem letu 2023/2024 šolo prijavila tudi v mrežo učečih se šol in se tako, skupaj s tremi učiteljicami, vključila v izobraževanje ''Coaching veščine in orodja v podporo profesionalnemu učenju''. Udeleženke izobraževanja smo preko leta redno izvajale delovna srečanja za učitelje in tako prenašale pridobljeno znanje na celoten učiteljski zbor.

Eno od posebej uspešnih delovnih srečanj je bila delavnica, na kateri so učitelji odgovarjali na vprašanja ''Kje vidijo težave/izziv?'', ''Kaj bi se v zvezi s temi težavami/izzivi dalo narediti?'', ''Kako bi lahko sam prispeval k reševanju težave/izziva?'', ''Kako si predstavljam rezultate?'' ''Kdaj naj bi prišlo do želenih rezultatov?''. Preko te delavnice smo učitelje aktivno popeljali skozi proces načrtovanja, ki ga je v nadaljevanju vsak učitelj prenesel tudi na svoj zastavljeni osebni cilj za prihodnje šolsko leto.

Vsak učitelj naj bi v šolskem letu opravil vsaj eno hospitacijo v obeh smereh (kot hospitiranec in kot hospitant). Zataknilo se nam je pri SPREMLJANJU. Posledično nimamo evidence o izvedenih hospitacijah.

Za dijake: na začetku šolskega leta je koordinatorica za ID in OIV natančno izdelala program, ki je vključeval vse predvidene vsebine. Program se je izvajal po načrtu, bil je sprotno evalviran (poročila na pedagoških konferencah) in bil tudi v celoti izveden. Glede na to, da je bil program na novo oblikovan in izveden, so se pričakovano pokazale določene težave, ki so se izrazile predvsem pri nadomeščanjih ob koncu pouka.

1. **REZULTATI**

Pri dijakih: lahko trdimo, da se stvari na zastavljenem področju vidno izboljšujejo. Natančno zastavljen načrt dejavnosti ob začetku šolskega leta, planirana nadomeščanja za manjkajoče in doslednost učiteljev so obrodili rezultate. Vsi udeleženci tega procesa so imeli možnost videti, da ''gre zares'', saj dijaku brez opravljenih ID in OIV ni bilo izdano spričevalo (v nasprotju z leti prej). Čeprav nam je merljivi rezultat (% prisotnosti) pokazal višjo udeležbo na ID in OIV kot prejšnja leta, si ''prave'' rezultate povezane z zastavljenim ciljem obetamo šele v tekočem šolskem letu. Načrtovani cilj je namreč povezan s procesom najmanj dveh let.

Pri učiteljih: nismo imeli natančno izdelanih številčnih meril za spremljanje zastavljenega cilja. Vseeno lahko trdimo, da je velika večina učiteljev napredovala. Na vseh delavnih srečanjih so aktivno sodelovali tako s svojimi predlogi in idejami, kot tudi z zapisi, ki so nam bili podlaga za oblikovanje naslednjih srečanj. Iz individualnih in skupinskih pogovorov z učitelji je razvidno, da sledimo istim ciljem. Nekateri učitelji potrebujejo malo več spodbud, zato bodo zanje predstavljeni primeri dobrih praks kolegov v prihodnjem šolskem letu, gotovo v pomoč in motivacija za njihovo delo v prihodnje.

1. **UGOTOVITVE SAMOEVALVACIJE, USMERITVE IN UKREPI**
	1. **TEMELJNE UGOTOVITVE SAMOEVALVACIJE**

Pri dijakih: bomo nadaljevali z istim ciljem.

Tekom minulega leta smo pri zastavljenem cilju v zvezi z ID in OIV zaznali naslednje pomanjkljivosti:

* razmerje med fontom ur ID in OIV, ki jih ponuja šola ter tistimi, ki si jih izbira dijak sam,
* pri beleženju ur,
* pri ukrepanju ob storjenih težjih kršitvah na ID in OIV.

O teh opažanjih smo razpravljali na pedagoškem srečanju in na podlagi dogovorov izdelali akcijski načrt za prihodnje šolsko leto. Začutili smo tudi potrebo, da:

* organiziramo vsebinsko pedagoško konferenco na temo ID in OIV, na kateri bomo natančno opredelili vsebine dejavnosti po izbiri dijaka in spremenimo razmerje OIV v šoli in tistimi, ki si jih dijaki izbirajo sami.
* ponovno pregledamo in prevetrimo Šolska pravila. V tekočem šolskem letu pričakujemo višji % opravljenih ID in OIV že ob koncu pouka, kar bo kazalo na to, da so dijaki k tej obliki pouka pristopili bolj odgovorno.

UKREPI:

* natančno določen način evidentiranja in spremljanja udeležbe na ID in OIV v sklopu organizacije šole in samostojne izbire dijaka,
* izjava o prevzemu odgovornosti, ki jo podpišejo dijak in starši za ID in OIV, ki se bodo izvajale med šolskim letom,
* oblikovana akcijska skupina, ki se bo ukvarjala s problemom prepovedanih substanc na šoli – izdelava programa, vključevanje staršev, dijakov in učiteljev.

Pri učiteljih::

* smo zaznali težavo, da veliko stvari ne izpeljemo do konca.

UKREP: pomoč pomočnice pri spremljanju, da se začeto izpelje do konca

* pri kolegialnih hospitacijah nismo določili na kak način se bo vodila evidenca, kar je posledično onemogočalo spremljanje.

UKREP: v easistentu (na vrhu) povezava na dokument, v katerega vsak učitelj vpiše podatke o hospitaciji, ki jih želimo spremljati.

* Pri kolegialnih hospitacijah se nismo posluževali potrebnega protokola, da bi ob koncu imeli zapis.

UKREP: podatki, ki jih bomo zbirali v zgoraj omenjenem dokumentu, naj bi sovpadali s protokolom za opravljanje hospitacij in bi pomagali učiteljem pri zapisu.

DRUGE USMERITVE:

* vsak učitelj v svoj LDN vpiše en svoj oseben cilj; spremljanje tudi s kolegialnimi hospitacijami,
* Na pedagoških konferencah bi lahko zapisali akcijski načrt, ki bi tudi bil lahko del LDN-ja učitelja:
* Kako boš spremljal ali si cilj dosegel? (povezava s kolegialnimi hospitacijami)
* Zapis dejavnosti v pomoč postavljenemu cilju.
* Rok za izvedbo.
* Predstavitev primerov dobre prakse na pedagoških konferencah.

Iz celotnega zapisa je razvidno, da smo se pri spremljanju v šolskem letu 2023/2024 osredotočali predvsem na vsebinski del in posledično na **opisni del ocenjevanja** napredka, v manjši meri pa na ''številke'', zato jih v poročilu nismo izpostavljali. Pri tem so nam zelo prav prišle usmeritve, ki smo jih dobili na izobraževanjih, naj sledimo svojim občutkom in dinamiki dela na šoli. Hvaležni smo za ta namig, saj smo le tako lahko sledili našim učiteljem, sicer bi v nasprotnem primeru, z drugačnim načinom nedvomno marsikoga izgubili že nekje ''na poti''. Tako pa smo uspeli obdržati pozitivno naravnanost, zadovoljstvo in željo celotnega kolektiva, da skupaj gradimo še naprej.

**Za naslednje šolsko leto čutimo, da smo pripravljeni narediti korak dalje. Za spremljanje smo izdelali načrt tudi v smeri številčnega spremljanja, ki nam bo omogočil, da bo poročilo za naslednje šolsko leto opremljeno s konkretnimi številkami, preko katerih bodo vidni rezultati našega dela tudi drugače.**